ลุยซื้อ RMF หุ้นทอง
ตลาดหุ้นไทยที่ปรับตัวขึ้นอย่างร้อนแรง (ก่อนหน้านี้) แจกกำไรนักลงทุนเป็นกอบเป็นกำ เช่นเดียวกับนักลงทุนที่ซื้อกองทุนรวมหุ้นระยะยาว (LTF) ในปี 2552 และถือลงทุนมาครบ 5 ปีปฏิทิน จนสามารถนำหน่วยลงทุนมาขายคืนได้ในปี 2556 ก็ได้กำไรเป็นเท่าตัวเช่นกัน
25 มี.ค. 2556

ตลาดหุ้นไทยที่ปรับตัวขึ้นอย่างร้อนแรง (ก่อนหน้านี้) แจกกำไรนักลงทุนเป็นกอบเป็นกำ เช่นเดียวกับนักลงทุนที่ซื้อกองทุนรวมหุ้นระยะยาว (LTF) ในปี 2552 และถือลงทุนมาครบ 5 ปีปฏิทิน จนสามารถนำหน่วยลงทุนมาขายคืนได้ในปี 2556 ก็ได้กำไรเป็นเท่าตัวเช่นกัน 
แต่จากยอดขายกองทุนที่มีออกมาใน 2 เดือนแรกไม่ได้มากอย่างที่ตลาดกังวล เนื่องจากทิศทางตลาดหุ้นยังเป็นขาขึ้น ขณะเดียวกันมียอดซื้อสุทธิเข้ามาในกองทุนรวมเพื่อการเลี้ยงชีพ (RMF) ที่ลงทุนในหุ้นกว่า 435 ล้านบาท
กิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ในช่วงเดือน ม.ค.ก.พ. 2556 มียอดเงินไหลออกสุทธิจากกองทุน LTF ประมาณ 13,230 ล้านบาท ถือเป็นตัวเลขที่น้อยกว่าปีที่ผ่านมา ซึ่ง 2 เดือนแรกมีเงินไหลออกประมาณ 1.52 หมื่นล้านบาท ลดลงจำนวน 1,970 ล้านบาท หรือ 12.96% จากปีนี้
ในส่วนของกองทุนรวมเพื่อการเลี้ยงชีพ (RMF) ถือว่ามีตัวเลขที่น่าสนใจ เพราะมียอดเงินไหลเข้าสุทธิในช่วง 2 เดือนแรกของปี 2556 ประมาณ 490 ล้านบาท
“เดือน ม.ค.ที่ผ่านมา มียอดเงินไหลเข้าสุทธิกว่า 550 ล้านบาท เพิ่มขึ้นจากเดือน ม.ค. 2555 ซึ่งมียอดเพียง 70 ล้านบาท โดยกองทุน RMF ที่มียอดเงินไหลเข้าส่วนใหญ่จะเป็น RMF ที่เน้นลงทุนในหุ้นประมาณ 310 ล้านบาท และลงทุนในทองคำประมาณ 390 ล้านบาท รวมถึงลงทุนแบบผสมทั้งหมดประมาณ 50 ล้านบาท ขณะที่ RMF ที่เน้นลงทุนในตราสารหนี้มียอดไหลออกสุทธิประมาณ 200 ล้านบาท” กิตติคุณ กล่าว
ขณะที่ในเดือน ก.พ. 2556 มีเงินไหลออกสุทธิจากกองทุน RMF ประมาณ 66 ล้านบาท โดยกองทุน RMF ที่เน้นลงทุนในหุ้นยังคงมีเงินไหลเข้าต่อเนื่องอีกกว่า 125 ล้านบาท และลงทุนในทองคำ 87 ล้านบาท ส่วนที่ลงทุนแบบผสมทั้งหมดมีเงินไหลเข้าประมาณ 30 ล้านบาท ส่วนที่เน้นลงทุนในตราสารหนี้มียอดไหลออกค่อนข้างมากประมาณ 300 ล้านบาท ซึ่งจะต่างกับช่วงเวลาเดียวกันของปี 2555 โดยสิ้นเชิง ที่มีแต่เงินเข้าใน RMF ที่เน้นลงทุนตราสารหนี้
ทั้งนี้ ดัชนีหุ้นปิดสิ้นปี 2552 ที่ระดับ 734 จุด หากนักลงทุนขายหน่วยลงทุนคืนวันที่ 31 ม.ค. ที่ระดับ 1,490.82 จุด จะได้กำไร 101% และหากถือไว้จนถึงเดือน ก.พ. 2556 จะได้กำไร 110% ดัชนีปรับตัวเพิ่มขึ้นถึง 807.58 จุด 
จงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย ซึ่งมีส่วนแบ่งการตลาดอันดับ 1 ในกองทุน LTF และ RMF รวมถึงกองทุนรวมทั้งระบบ เปิดเผยว่า สาเหตุที่ทำให้แรงขายกองทุน LTF ในปีนี้ไม่ค่อยมาก ทั้งที่ผู้ลงทุนที่ถือลงทุนมาตั้งแต่ปี 2552 ได้กำไรเป็นเท่าตัว อาจเป็นเพราะตลาดหุ้นอยู่ในช่วงขาขึ้นจากเม็ดเงินลงทุนต่างชาติที่ไหลเข้ามาลงทุน จึงทำให้นักลงทุนไม่รีบที่จะขายคืน เพราะยังเห็นโอกาสที่จะได้กำไรเพิ่มขึ้น อย่างไรก็ตามหากนักลงทุนเห็นทิศทางตลาดจะปรับลง ก็เป็นไปได้ที่จะขายกองทุน LTF ออกมา หรือนักลงทุนบางกลุ่มอาจไม่รีบขาย แต่ไปรอขายปลายปีแล้วค่อยนำเงินซื้อ LTF ลงทุนเพื่อใช้สิทธิประจำปี 2556 ก็เป็นไปได้
ขณะที่ ยืนยง เทพจำนงค์ ผู้อำนวยการอาวุโสฝ่ายงานลงทุน ตราสารทุน บลจ.กรุงไทย กล่าวว่า เมื่อวันที่ 22 มี.ค. ที่หุ้นปรับตัวลงแรง มีแรงซื้อกองทุน LTF เข้ามาบ้างแล้ว